Тэркъаным и дерсхэр
ЕгъэджакIэ — сытуи мыхьэнэшхуэ щигъэзащIэрэ абы ди гъащIэм, сытуи купщIэшхуэ щIэлъ мы псалъэм. БлэкIа школ гъа-щIэм дыщытепсэлъыхьыжым деж, дэтхэнэми дигу къокIыж ди псэм дыхьауэ щыта ди егъэджакIуэр, абы къыджиIэу щыта псалъэхэр, чэнджэщхэр. Апхуэдэхэм деж сэри си нэгу къыщIоувэж адыгэбзэмкIэ сезыгъаджэу щыта Тэркъан Наталье Олег и пхъур, цIыху гуапэр, губзыгъэр.
Адыгэ цIыхубзым хэлъыпхъэ хьэл-щэн дахэ псори зыхэлъщ си егъэджакIуэр. СощIэж: классым дыщIыхьа нэужь, гуфIэу дригъэблагъэрт, щэхуу, Iэдэбу, бзэ IэфIкIэ къыдэпсалъэу. Наталье и урокхэм къыттемыхьэлъэу, дапщэщи тфIэщIэщыгъуэу дыщIэст. Зэманри псынщIэу ежэкIырт, апхуэдизкIэ гъэщIэгъуэну дерсхэр иригъэкIуэкIырти. Хабзэм, нэмысым, дахагъэу дунейм тетым дыхуиущийрт, гъуэгу пэжым дытришэрт ди егъэджакIуэм.
НыбжьыщIэхэр предметым дебгъэхьэхын, фIыуэ ебгъэлъагъуфын папщIэ, езы егъэджакIуэм дихьэхыфын хуейщ сабийхэр. Предметым хьэлэмэту хэлъ псори уигъэлъагъуфу апхуэдэ Iэзагъэ хэлъщ Наталье. Япэ урокхэм щыщIэдзауэ анэдэлъхубзэм и IэфIагъыр, къабзагъэр, дахагъэр зыхыдигъэщIэфащ абы икIи куэдым ди псэм къыхилъхьащ. Къапщтэмэ, сэ адыгэбзэри сщыщ ищIыну хузэфIэкIащ а егъэджакIуэ Iэзэм. Дауи, псори тыншу къыпхуэщтэркъым, гугъу куэди къыхэкIащ бзэр джыным, ауэ гугъуехьым дыщигъэшынакъым, нэхъыбэ къызэрыдбгъэдилъхьэным яужь итащ.
КъБКъУ-м и адыгэбзэ къудамэм сыщIэтIысхьэну мурад щысщIам, хуабжьу щыгуфIыкIат, и гуапи хъуат. Экзаменхэр щыстым къысхуэгузавэрт, сытригъэгушхуэ зэпытт. Си мурадыр къызэхъулIэн папщIэ, икъукIэ къыздэIэпыкъуащ Наталье. Нобэр къыздэсми щIэгъэкъуэн къысхуохъу.
Сэ насыпышхуэу къызолъытэ апхуэдэ цIыху си гъащIэм зэрыхэтыр икIи абы сропагэ. Тхьэшхуэми солъэIу фIыщэу слъагъу си егъэджакIуэ Тэркъан Наталье и гъащIэр дахэу, и IэщIагъэм и хъер куэдрэ илъагъуу псэуну.
КЪАНДРОКЪУЭ Аминэ.
